钦定古今图书集成/明伦汇编/官常典/第082卷 > 华山王鸷
## 钦定古今图书集成/明伦汇编/官常典/第082卷 > 华山王鸷

按《魏书高凉王传》：“高凉王孤子斤，斤子平阳王真乐，
真乐子襄邑子陵，陵子瓌，瓌子鸷，字孔雀，容貌魁壮，
腰带十围，为羽林队仗副。高祖末，以征讨有功，赐爵
晋阳男，累迁领军畿部都督。”武泰元年，尔朱荣至河
阴，杀戮朝士，鸷与荣共登高冢，俯而观之，自此后与
荣合。元颢之逼也，鸷从驾北迎。既到河内，欲入城，鸷
奏曰：“河内昼则闭门，夜引驾入，此之意趣，难以测量。
本图有在，愿便发迈。”帝从之。前至长子，以尔朱荣赴
援，除鸷车骑将军，封华山王。庄帝既杀尔朱荣，荣从
子兆为乱，帝欲率诸军亲讨。鸷与兆阴通，乃劝帝曰：
“黄河万仞，宁可卒渡。”帝遂自安。及兆入殿，鸷又约止
卫兵。帝见逼，京邑破，皆由鸷之谋。孝静初，入为大司
马，加侍中。鸷有武艺，木讷少言，性方厚，每息直省闼，
虽暑月不解衣冠。曾于侍中高岳之席，咸阳王坦恃
力使酒，陵侮一坐，众皆下之，不敢应答。坦谓鸷曰：“孔
雀老武官，何因得王？”鸷即答曰：“斩反人元禧首，是以
得之。”众皆失色，鸷怡然如故。兴和三年薨，赠假黄钺、
尚书令、司徒公。子大器袭爵。后与元瑾谋害齐文襄
王，见害。